На основу члана 14., 32. и 90. Закона о локаланој самоуправи („Службени гласник РС“, број 129/07, 83/14-др.закон, 101/16-др.закон, 47/18 и 111/21-др.закон) и члана 7., 40. и 152. Статута Општине Владичин Хан број („Службени гласник Града Врања“ број: 4/19 и 28/22), Скупштине општине Владичин Хан, на седници одржаној дана 10.04.2023. године, донела је

**Одлуку**

**о приступању изради идејног решења симбола Општине**

**Владичин Хан**

**Члан 1.**

Овом Одлуком приступа се изради идејног решења симбола Општине Владичин Хан.

Симболи Општине Владичин Хан су грб и застава.

Садржина симбола мора одговарати историјским и стварним чињеницама везаним за Општину Владичин Хан, односно елементе који ће одражавати географске, историјске, културне, привредне особености општине и њене специфичности у складу са традицијом и историјом општине.

Симболима се не сме вређати општи и државни интерес, национална и верска осећања и јавни морал.

**Члан 2.**

О спровођењу ове Одлуке стараће се Комисија за спровођење поступка избора најбољег идејног решења симбола Општине Владичин Хан (у даљем тексту Комисија), која ће дефинисати услове јавног конкурса за израду предлога симбола Општине.

Комисију именује Општинско веће општине Владичин Хан.

Комисија се састоји од 5 (пет) чланова, од којих је један председник Комисије, и то стручних лица из области историје, хералдике, графичког дизајна, графичке технологије.

**Члан 3.**

Комисија ће одредити опште карактеристике симбола Општине Владичин Хан у складу са одредбом члана 1. став 3. и 4. ове Одлуке, по правилима хералдике и вексилологије.

Поступак избора симбола Општине вршиће се на основу позивног конкурса који расписује Комисија. Услове конкурса, преглед приспелих радова и њихову усклађеност са конкурсним задатком врши Комисија.

Конкурс ће бити објављен у дневном листу који се дистрибуира на територији Републике Србије, Службеном гласника Града Врања и на интернет страници Општине Владичин Хан.

Конкурс ће трајати 60 дана од дана објављивања у дневном листу.

По спроведеном поступку Комисија доставља извештај Општинском већу, са назнаком који од приспелих радова испуњавају услове конкурса и са предлогом за најбоље идејно решење симбола Општине.

Општинско веће врши избор најбољег идејног решења од приспелих радова који испуњавају услове конкурса и предлаже Скупштини општине једно идејно решење, односно доношење одлуке којом ће се утврдити изглед симбола Општине Владичин Хан.

**Члан 4.**

За изабрано идејно решење симбола Општине Владичин Хан утврђује се накнада чији износ утврђује Општинско веће.

Изабраним идејним решењем симбола сматра се оно за које Скупштина општине донесе одлуку којом утврђује симболе Општине Владичин Хан.

Са предлагачем изабраног идејног решења уговор о регулисању међусобних права и обавеза закључује председник Општине Владичин Хан .

**Члан 5.**

Ступањем на снагу ове Одлуке престаје да важи Одлука о приступању изради идејног решења грба Општине Владичин Хан („Службени гласник Пчињског округа“ број 23/08).

**Члан 6.**

Одлука ступа на снагу осмог дана од дана објављивања у „Службеном гласнику Града Врања“.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-36/2/23-I**

**ПРЕДСЕДНИЦА**

**Данијела Поповић**